title: Organizarea și funcționarea Oficiului pentru Publicații al Uniunii Europene Decizia Parlamentului European din 19 februarie 2009 referitoare la proiectul de decizie a Parlamentului European, a Consiliului, a Comisiei, a Curșii de Justiție, a Curții de Conturi, a Comitetului Economic și Social European și a Comitetului Regiunilor privind organizarea și funcționarea Oficiului pentru Publicații al Uniunii Europene (2008/2164(ACI))#ANEXA

text:
               25.3.2010

               RO

               Jurnalul Oficial al Uniunii Europene

               CE 76/112

         Joi, 19 februarie 2009Organizarea și funcționarea Oficiului pentru Publicații al Uniunii Europene
   P6_TA(2009)0079
   Decizia Parlamentului European din 19 februarie 2009 referitoare la proiectul de decizie a Parlamentului European, a Consiliului, a Comisiei, a Curșii de Justiție, a Curții de Conturi, a Comitetului Economic și Social European și a Comitetului Regiunilor privind organizarea și funcționarea Oficiului pentru Publicații al Uniunii Europene (2008/2164(ACI))
   2010/C 76 E/25

      Parlamentul European,
   având în vedere scrisoarea Președintelui său din 1 octombrie 2008,
   având în vedere proiectul de Decizie a Parlamentului European, a Consiliului, a Comisiei, a Curții de Justiție, a Curții de Conturi, a Comitetului Economic și Social European și a Comitetului Regiunilor privind organizarea și funcționarea Oficiului pentru Publicații Oficiale al Uniunii Europene (SEC(2008)2109 - C6-0256/2008),
   având în vedere articolul 254 alineatele (1) și (2) din Tratatul CE,
   având în vedere Declarația nr. 3 privind articolul 10 din Tratatul de instituire a Comunității Europene, anexată la Actul final al Conferinței interguvernamentale în cadrul căreia a fost adoptat Tratatul de la Nisa,
   având în vedere scrisoarea Consiliului din 26 ianuarie 2009 de informare a celorlalte instituții și organe responsabile de înființarea Oficiului pentru Publicații cu privire la anumite modificări la proiectul de decizie aprobat de comitetul de conducere al Oficiului pentru Publicații la 9 ianuarie 2001 și adoptat de Consiliu la 19 ianuarie 2009 (1),
   având în vedere articolul 120 alineatul (1) din Regulamentul său de procedură,
   având în vedere raportul Comisiei pentru afaceri constituționale și avizul Comisiei pentru afaceri juridice (A6-0426/2008),

               A.

               întrucât Oficiul pentru Publicații Oficiale ale Comunităților Europene (OPOCE, denumit în continuare „Oficiul”) a fost înființat în 1969, prin Decizia 69/13/Euratom/CECO/CEE a Parlamentului European, a Consiliului, a Comisiei, a Curții de Justiție și a Comitetului Economic și Social (2);

               B.

               întrucât decizia menționată a fost modificată în 1980 (3), apoi abrogată și înlocuită cu o nouă decizie în 2000 (4);

               C.

               întrucât Parlamentul, la articolul 45 din rezoluția sa din 29 ianuarie 2004 (5) privind descărcarea de gestiune pentru exercițiul financiar 2001, a formulat următoarea observație: „[Parlamentul…] Consideră că, în cadrul organelor interinstituționale, identificarea clară a responsabilităților politice este deosebit de dificilă, după cum o demonstrează cazul OPOCE; în consecință, solicită instituțiilor să reexamineze dispozițiile legale care reglementează organele interinstituționale existente, fără ca prin aceasta să pună în discuție principiul cooperării interinstituționale, care permite realizarea unor economii substanțiale în bugetul european; în consecință, solicită instituțiilor europene să modifice temeiul legal al organelor interinstituționale, astfel încât să permită o distribuire clară a responsabilităților administrative și politice”;

               D.

               întrucât Comisia a prezentat proiectul de decizie de abrogare și de înlocuire a Deciziei 2000/459/CE, CECO, Euratom, în vigoare în prezent;

               E.

               întrucât obiectivul proiectului de decizie este acela de a preciza competențele și sarcinile Oficiului pentru Publicații al Uniunii Europene, responsabilitățile ce revin fiecărei instituții, rolul comitetului director și al directorului Oficiului,

               F.

               întrucât Oficiul este un organ înființat în consens de instituții, astfel că îndeplinește criteriile unui acord interinstituțional;

               G.

               întrucât Secretarii Generali ai instituțiilor implicate au aprobat proiectul de decizie la 18 aprilie 2008, iar Biroul Parlamentului și-a dat aprobarea la 3 septembrie 2008;

               H.

               întrucât articolul 120 din Regulamentul de procedură prevede că acordurile interinstituționale se semnează de către Președinte, după examinarea de către comisia competentă pentru afaceri constituționale și după aprobarea Parlamentului,

               1.

               aprobă proiectul de decizie împreună cu modificările propuse de Consiliu, astfel cum figurează în anexă;

               2.

               încredințează Președintelui sarcina de a transmite prezenta decizie, spre informare, Consiliului, Comisiei, Curții de Justiție, Curții de Conturi, Comitetului Economic și Social European și Comitetului Regiunilor.

      (1)  Documentul 14485/1/08 REV 1 și REV 2.

      (2)  JO L 13, 18.1.1969, p. 19.

      (3)  Decizia 80/443/CEE, Euratom, CECO din 7 februarie 1980 de modificare a Deciziei din 16 ianuarie 1969 de înființare a Oficiului pentru Publicații Oficiale ale Comunităților Europene (JO L 107, 25.4.1980, p. 44).

      (4)  Decizia 2000/459/CE, CECO; Euratom a Parlamentului European, a Consiliului, a Comisiei, a Curții de Justiție, a Curții de Conturi, a Comitetului Economic și Social și a Comitetului Regiunilor din 20 iulie 2000 privind organizarea și funcționarea Oficiului pentru Publicații Oficiale ale Comunităților Europene (OJ L 183, 22.7.2000, p. 12).

      (5)  Rezoluția Parlamentului European din 29 ianuarie 2004 privind măsurile adoptate de Comisie în urma observațiilor care fac parte integrantă din rezoluția care însoțește decizia privind acordarea descărcării de gestiune pentru execuția bugetului general al Uniunii Europene aferent exercițiului financiar 2001 (JO C 96 E, 21.4.2004, p. 112).

      Joi, 19 februarie 2009ANEXA

         Proiect de
         DECIZIE A PARLAMENTULUI EUROPEAN, A CONSILIULUI, A COMISIEI, A CURȚII DE JUSTIȚIE, A CURȚII DE CONTURI, A COMITETULUI ECONOMIC ȘI SOCIAL EUROPEAN ȘI A COMITETULUI REGIUNILOR
         din
         privind organizarea și funcționarea Oficiului pentru Publicații al Uniunii Europene
         PARLAMENTUL EUROPEAN,
         CONSILIUL,
         COMISIA,
         CURTEA DE JUSTIȚIE,
         CURTEA DE CONTURI,
         COMITETUL ECONOMIC ȘI SOCIAL,
         COMITETUL REGIUNILOR,
         având în vedere Tratatul privind Uniunea Europeană,
         având în vedere Tratatul de instituire a Comunității Europene,
         având în vedere Tratatul de instituire a Comunității Europene a Energiei Atomice,
         întrucât:

                     (1)

                     Articolul 8 din Decizia reprezentanților guvernelor statelor membre din 8 aprilie 1965 privind sediul provizoriu al anumitor instituții și departamente ale Comunităților (1) prevedea ca sediul Oficiului pentru Publicații Oficiale al Comunităților Europene (denumit în continuare „Oficiul”) să fie la Luxemburg. Dispoziția în cauză a fost pusă în aplicare ultima dată prin Decizia 2000/459/CE, CECO, Euratom (2).

                     (2)

                     Normele și reglementările aplicabile funcționarilor și celorlalți agenți ai Comunităților Europene se aplică, de asemenea, Oficiului. Ar trebui să fie avute în vedere modificările recente ale acestora.

                     (3)

                     Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), denumit în continuare „regulamentul financiar”, prevede dispoziții speciale privind funcționarea Oficiului.

                     (4)

                     Domeniul editării a cunoscut o evoluție tehnologică profundă și acest lucru trebuie avut în vedere în activitatea Oficiului.

                     (5)

                     Pentru mai multă claritate, ar trebui să fie abrogată Decizia 2000/459/CE, CECO, Euratom și să fie înlocuită cu prezenta decizie,

               ADOPTĂ PREZENTA DECIZIE:
         Articolul 1
         Oficiul pentru Publicații
         (1)   Oficiul pentru Publicații al Uniunii Europene (denumit în continuare „Oficiul”) este un oficiu interinstituțional care are drept obiect de activitate să asigure, în cele mai bune condiții posibile, editarea publicațiilor instituțiilor Comunităților Europene și ale Uniunii Europene.
         În acest scop, Oficiul, pe de o parte, permite instituțiilor îndeplinirea obligațiilor ce le revin în ceea ce privește publicarea textelor legislative și, pe de altă parte, contribuie la concepția tehnică și la punerea în aplicare a politicilor de informare și comunicare în domeniile sale de competență.
         (2)   Oficiul este condus de un director, cu respectarea orientărilor strategice stabilite de un comitet de conducere. Cu excepția dispozițiilor specifice naturii interinstituționale a Oficiului, prevăzute prin prezenta decizie, acesta respectă procedurile administrative și financiare ale Comisiei. În stabilirea procedurilor menționate, Comisia ține cont de natura specifică a Oficiului.
         Articolul 2
         Definiții
         În sensul prezentei decizii:

                     1.

                     „editare” înseamnă orice acțiune necesară pentru concepția, verificarea, atribuirea de numere internaționale standardizate și/sau de numere de catalog, producția, catalogarea, indexarea, difuzarea, promovarea, vânzarea, stocarea și arhivarea publicațiilor, sub toate formele și prezentările și prin toate procedeele, actuale și viitoare;

                     2.

                     „publicații” înseamnă orice texte publicate pe orice suport și în orice format care au un număr internațional standardizat și/sau un număr de catalog;

                     3.

                     „publicații obligatorii” înseamnă publicațiile editate în baza tratatelor sau a altor texte legislative;

                     4.

                     „publicații fără caracter obligatoriu” înseamnă orice publicații editate în cadrul prerogativelor fiecărei instituții;

                     5.

                     „gestionarea drepturilor de autor” înseamnă confirmarea deținerii de către serviciile autoare a drepturilor de autor sau de reutilizare și gestionarea de către Oficiu a acestor drepturi pentru publicațiile a căror editare a fost încredințată Oficiului;

                     6.

                     „încasări nete din vânzări” înseamnă totalul sumelor facturate din care au fost scăzute reducerile comerciale acordate și cheltuielile de gestionare, de încasare și bancare;

                     7.

                     „instituții” înseamnă instituțiile, organele, oficiile și agențiile instituite prin tratate sau în temeiul acestora.

               Articolul 3
         Competențele Oficiului
         (1)   Oficiul își exercită competențele în domeniile următoare:

                     (a)

                     editarea Jurnalului Oficial al Uniunii Europene (denumit în continuare „Jurnalul Oficial”) și garantarea autenticității lui;

                     (b)

                     editarea altor publicații obligatorii;

                     (c)

                     editarea sau coeditarea publicațiilor fără caracter obligatoriu încredințate Oficiului în cadrul prerogativelor fiecărei instituții, cu precădere în contextul activităților de comunicare ale instituțiilor;

                     (d)

                     editarea sau coeditarea de publicații din proprie inițiativă, inclusiv de publicații care au drept scop promovarea serviciilor proprii; în acest context, Oficiul își poate asigura traduceri pe baza unui contract de servicii;

                     (e)

                     dezvoltarea, menținerea și actualizarea serviciilor sale de editare electronică destinate publicului;

                     (f)

                     punerea la dispoziția publicului a întregii legislații și a altor texte oficiale;

                     (g)

                     conservarea și punerea la dispoziția publicului, sub formă electronică, a tuturor publicațiilor instituțiilor;

                     (h)

                     atribuirea de numere internaționale standardizate și/sau de numere de catalog publicațiilor instituțiilor;

                     (i)

                     gestionarea drepturilor de reproducere și de traducere ale publicațiilor instituțiilor;

                     (j)

                     promovarea și vânzarea publicațiilor și serviciilor pe care le oferă publicului.

               (2)   Oficiul furnizează instituțiilor consiliere și asistență privind:

                     (a)

                     programarea și planificarea programelor lor de publicare;

                     (b)

                     realizarea proiectelor lor de editare, indiferent de modul de editare;

                     (c)

                     punerea în pagină și designul proiectelor lor de editare;

                     (d)

                     informarea cu privire la tendințele pieței publicațiilor în statele membre și cu privire la temele și titlurile care ar putea beneficia de cea mai largă audiență;

                     (e)

                     fixarea tirajelor și stabilirea planurilor de difuzare;

                     (f)

                     fixarea prețurilor publicațiilor precum și vânzarea lor;

                     (g)

                     promovarea, difuzarea și evaluarea publicațiilor lor gratuite sau contra cost.

                     (h)

                     analiza, evaluarea și crearea de pagini și servicii internet destinate publicului;

                     (i)

                     elaborarea contractelor-cadru aferente activităților de editare;

                     (j)

                     supervizarea tehnologică a sistemelor de editare.

               Articolul 4
         Responsabilitățile instituțiilor
         (1)   Decizia fiecărei instituții cu privire la publicare este exclusiv de competența acesteia.
         (2)   Instituțiile utilizează serviciile Oficiului pentru editarea publicațiilor lor obligatorii.
         (3)   Instituțiile își pot edita publicațiile fără caracter obligatoriu fără implicarea Oficiului. În acest caz, instituțiile solicită Oficiului numerele internaționale standardizate și/sau numerele de catalog și încredințează Oficiului o versiune electronică a publicației, în orice format, precum și, dacă este cazul, două exemplare ale publicației pe suport de hârtie.
         (4)   Instituțiile se angajează să garanteze deținerea tuturor drepturilor de reproducere, de traducere și de difuzare a tuturor elementelor constitutive ale unei publicații.
         (5)   Instituțiile se angajează să stabilească un plan de difuzare pentru publicațiile lor, care să fie aprobat de Oficiu.
         (6)   Instituțiile pot încheia cu Oficiul contracte de servicii în scopul stabilirii modalităților de colaborare.
         Articolul 5
         Atribuțiile Oficiului
         (1)   Îndeplinirea atribuțiilor Oficiului presupune, în primul rând, efectuarea următoarelor operațiuni:

                     (a)

                     regruparea documentelor în vederea editării;

                     (b)

                     pregătirea, concepția grafică, corectarea, punerea în pagină și verificarea textelor și a altor elemente, indiferent de format sau suport, cu respectarea, pe de o parte, a indicațiilor furnizate de către instituții și, pe de altă parte, a normelor de prezentare tipografică și lingvistică stabilite în colaborare cu instituțiile;

                     (c)

                     indexarea și catalogarea publicațiilor;

                     (d)

                     analiza documentară a textelor publicate în Jurnalul Oficial și a textelor oficiale altele decât cele publicate în Jurnalul Oficial;

                     (e)

                     consolidarea textelor legislative;

                     (f)

                     gestionarea, dezvoltarea, actualizarea și difuzarea dicționarului multilingv Eurovoc;

                     (g)

                     tipărirea prin intermediul furnizorilor săi;

                     (h)

                     monitorizarea executării lucrărilor;

                     (i)

                     controlul de calitate;

                     (j)

                     recepția calitativă și cantitativă;

                     (k)

                     difuzarea fizică și electronică a Jurnalului Oficial, a textelor oficiale, altele decât cele publicate în Jurnalul Oficial, precum și a altor publicații fără caracter obligatoriu;

                     (l)

                     depozitarea;

                     (m)

                     arhivarea fizică și electronică;

                     (n)

                     reeditarea publicațiilor epuizate și tipărirea la cerere;

                     (o)

                     alcătuirea unui catalog consolidat al publicațiilor instituțiilor;

                     (p)

                     vânzarea care include emiterea facturilor, încasarea și plata veniturilor, gestionarea creanțelor;

                     (q)

                     promovarea;

                     (r)

                     crearea, cumpărarea, gestionarea, actualizarea, monitorizarea și controlul listelor cu adresele instituțiilor și crearea de liste de adrese ale instituțiilor vizate.

               (2)   În cadrul competențelor proprii, sau pe baza delegării de atribuții de ordonator acordate de instituții, Oficiul efectuează:

                     (a)

                     adjudecarea contractelor publice, inclusiv asumarea angajamentelor juridice,

                     (b)

                     monitorizarea financiară a contractelor cu furnizorii;

                     (c)

                     validarea cheltuielilor, presupunând în special recepția calitativă și cantitativă și constatată prin semnarea unei „autorizații de plată”;

                     (d)

                     ordonanțarea cheltuielilor;

                     (e)

                     operațiunile privind veniturile.

               Articolul 6
         Comitetul de conducere
         (1)   Se înființează un comitet de conducere în cadrul căruia sunt reprezentate instituțiile semnatare. Comitetul de conducere este alcătuit din grefierul Curții de Justiție, Secretarul General adjunct al Consiliului, precum și din secretarii generali ai celorlalte instituții sau din reprezentanți ai acestora. Banca Centrală Europeană participă la lucrările comitetului de conducere având calitatea de observator.
         (2)   Comitetul de conducere numește un președinte, pe care îl alege din rândul membrilor săi, pe o perioadă de doi ani.
         (3)   Comitetul de conducere se întrunește la inițiativa președintelui său sau la cererea unei instituții, de cel puțin patru ori pe an.
         (4)   Comitetul de conducere își aprobă regulamentul său de procedură care este publicat în Jurnalul Oficial.
         (5)   Deciziile comitetului de conducere sunt adoptate cu majoritate simplă, cu excepția cazurilor în care se prevede altfel.
         (6)   Fiecare instituție semnatară a prezentei decizii dispune de un vot în cadrul comitetului de conducere.
         Articolul 7
         Atribuțiile și responsabilitățile comitetului de conducere
         (1)   Prin derogare de la dispozițiile articolului 6, comitetul de conducere adoptă în unanimitate, în interesul comun al instituțiilor și în cadrul competențelor Oficiului, următoarele decizii:

                     (a)

                     la propunerea directorului, adoptă obiectivele strategice și regulile de funcționare ale Oficiului;

                     (b)

                     stabilește orientările politicilor generale ale Oficiului, în special în ceea ce privește vânzarea, difuzarea și editarea și se asigură că Oficiul contribuie la stabilirea și punerea în aplicare a politicilor de informare și comunicare în domeniile sale de competență;

                     (c)

                     pe baza unui proiect pregătit de către directorul Oficiului, adoptă un raport anual privind gestionarea adresat instituțiilor și care prezintă modul de punere în aplicare a strategiei, precum și prestațiile furnizate de Oficiu. Până la data de 1 mai a fiecărui an, transmite instituțiilor raportul privind exercițiul precedent;

                     (d)

                     aprobă bugetul estimativ de venituri și cheltuieli al Oficiului în cadrul procedurii bugetare privind bugetul de funcționare al Oficiului;

                     (e)

                     aprobă criteriile pe baza cărora Oficiul își conduce contabilitatea analitică pe care directorul Oficiului le adoptă;

                     (f)

                     adresează instituțiilor orice sugestie care ar putea facilita buna funcționare a Oficiului;

               (2)   Comitetul de conducere ține cont de orientările stabilite de organismele interinstituționale în domeniile comunicării și informării, instituite în acest scop. Președintele comitetului de conducere are întâlniri anuale cu aceste organisme.
         (3)   Persoana de contact cu autoritatea de descărcare de gestiune pentru deciziile strategice în domeniile de competență ale Oficiului este președintele comitetului de conducere, în calitatea sa de reprezentant pentru cooperarea interinstituțională.
         (4)   Președintele comitetului de conducere și directorul Oficiului stabilesc de comun acord regulile de comunicare și de informare reciprocă ce formalizează relațiile dintre ei. Acest acord se transmite membrilor comitetului de conducere, spre informare.
         Articolul 8
         Directorul Oficiului
         Directorul Oficiului este responsabil pentru buna funcționare a Oficiului și își desfășoară activitatea sub autoritatea comitetului de conducere și în limita competențelor sale. În ceea ce privește aplicarea procedurilor administrative și financiare, acesta acționează sub autoritatea Comisiei.
         Articolul 9
         Atribuțiile și responsabilitățile directorului Oficiului
         (1)   Directorul Oficiului asigură secretariatul comitetului de conducere și, prin intermediul unui raport trimestrial, raportează acestuia cu privire la îndeplinirea sarcinilor sale.
         (2)   Directorul Oficiului îi prezintă comitetului de conducere orice propunere pentru buna funcționare a Oficiului.
         (3)   Directorul Oficiului stabilește natura și tariful prestațiilor pe care Oficiul le poate efectua, cu titlu oneros, pentru instituții, după consultarea comitetului de conducere, în vederea avizării.
         (4)   Directorul Oficiului adoptă, după aprobarea comitetului de conducere, criteriile după care este condusă de către Oficiu contabilitatea analitică. Acesta definește modalitățile de cooperare contabilă între Oficiu și instituții, de comun acord cu contabilul Comisiei.
         (5)   Directorul Oficiului stabilește bugetul estimativ de venituri și cheltuieli al Oficiului în cadrul procedurii bugetare privind bugetul de funcționare al Oficiului. Aceste propuneri, după aprobarea comitetului de conducere, sunt transmise Comisiei.
         (6)   Directorul Oficiului decide dacă și conform căror modalități, pot fi editate publicațiile provenite de la terți.
         (7)   Directorul Oficiului participă la activitățile interinstituționale de informare și comunicare, în domeniile de competență ale Oficiului.
         (8)   În ceea ce privește editarea legislației și a documentelor oficiale referitoare la procedura legislativă, inclusiv a Jurnalului Oficial, directorul Oficiului:

                     (a)

                     se asigură că autoritățile competente din cadrul fiecărei instituții adoptă deciziile de bază care se aplică în comun;

                     (b)

                     formulează propuneri de ameliorare a structurii și a prezentării Jurnalului Oficial și a textelor legislative oficiale;

                     (c)

                     formulează propuneri pentru instituții în ceea ce privește armonizarea prezentării textelor ce urmează a fi publicate;

                     (d)

                     analizează dificultățile apărute în cadrul operațiunilor curente și formulează instrucțiunile necesare pentru Oficiu, precum și recomandările pentru instituții, în vederea depășirii acestor dificultăți;

               (9)   Directorul Oficiului stabilește, conform regulamentului financiar, un raport anual de activitate cu privire la gestionarea fondurilor alocate de către Comisie și de către alte instituții în temeiul regulamentului financiar. Acest raport este transmis Comisiei și instituțiilor implicate și, spre informare, comitetului de conducere.
         (10)   În cadrul alocării de credite de către Comisie și a execuției bugetare, modalitățile de informare și de consultare între reprezentantul Comisiei responsabil pentru relația cu Oficiul și directorul Oficiului sunt stabilite de comun acord.
         (11)   Directorul Oficiului răspunde pentru punerea în aplicare a obiectivelor strategice adoptate de către comitetul de conducere și pentru buna administrare a Oficiului, pentru activitățile acestuia, precum și pentru gestionarea bugetului acestuia.
         (12)   În cazul în care directorul Oficiului este absent sau indisponibil, se aplică regulile de suplinire în funcție de grad și vechime, cu excepția cazului în care comitetul de conducere, la propunerea președintelui său, sau a directorului Oficiului, decide altfel.
         (13)   Directorul Oficiului informează instituțiile, printr-un raport trimestrial, cu privire la planificarea și utilizarea resurselor, precum și cu privire la progresul lucrărilor.
         Articolul 10
         Personalul
         (1)   Numirile în funcțiile de director general și de director se fac de către Comisie după obținerea avizului favorabil unanim al comitetului de conducere. Pentru directorul general și pentru directori se aplică regulile Comisiei privind mobilitatea și evaluarea personalului cu încadrare superioară (gradele AD 16/AD 15/AD 14). Imediat ce, pentru un ocupant al unui asemenea post, se apropie termenul de mobilitate prevăzut în mod normal în regulile aferente, Comisia informează comitetul de conducere, care poate emite un aviz unanim cu privire la caz.
         (2)   Comitetul de conducere se implică activ în procedurile care se efectuează, dacă este cazul, înainte de numirea funcționarilor și agenților Oficiului în posturile de director general (gradele AD 16/AD 15) și de director (gradele AD 15/AD 14), fiind vorba, în primul rând, de elaborarea anunțului de post vacant, analizarea candidaturilor și numirea membrilor juriului concursului pentru aceste posturi.
         (3)   Competențele autorității împuternicite să facă numiri și ale autorității abilitate să încheie contractele sunt exercitate de către Comisie pentru funcționarii și agenții afectați Oficiului. Comisia poate delega anumite competențe ale sale în interiorul său sau directorului Oficiului. O asemenea delegare se efectuează în aceleași condiții care se aplică în cazul directorilor generali ai Comisiei.
         (4)   Sub rezerva alineatului (2), dispozițiile și procedurile adoptate de către Comisie pentru punerea în aplicare a statutului și a regimului aplicabil celorlalți agenți se aplică funcționarilor și agenților afectați Oficiului în aceleași condiții în care se aplică pentru funcționarii și agenții Comisiei care își desfășoară activitatea la Luxemburg.
         (5)   Orice post vacant din cadrul Oficiului care urmează a fi publicat este adus la cunoștința funcționarilor din toate instituțiile, imediat ce autoritatea împuternicită să facă numiri sau autoritatea abilitată să încheie contractele de angajare decide demararea procedurii în vederea ocupării postului respectiv.
         (6)   Directorul Oficiului informează trimestrial comitetul de conducere cu privire la gestionarea personalului.
         Articolul 11
         Aspecte financiare
         (1)   Creditele alocate Oficiului, al căror cuantum total este specificat într-o linie bugetară separată în secțiunea din buget referitoare la Comisie, se prezintă detaliat într-o anexă la secțiunea respectivă. Această anexă se prezintă sub forma unui raport de venituri și cheltuieli, defalcate similar secțiunilor bugetare.
         (2)   Organigrama Oficiului este anexată organigramei Comisiei.
         (3)   Fiecare instituție este ordonator pentru creditele aferente liniei bugetare „cheltuieli de publicare” din cadrul bugetului său.
         (4)   Fiecare instituție poate delega competențe de ordonator de credite directorului Oficiului, în vederea gestionării creditelor înscrise în secțiunea sa și stabilește limitele și condițiile acestor delegări de competențe, în conformitate cu regulamentul financiar. Directorul Oficiului informează trimestrial Comitetul de conducere cu privire la aceste delegări.
         (5)   Gestiunea bugetară și financiară a Oficiului se efectuează cu respectarea regulamentului financiar și a normelor sale de aplicare și a cadrului financiar în vigoare al Comisiei, inclusiv pentru creditele alocate de instituții, altele decât Comisia.
         (6)   Contabilitatea Oficiului este întocmită în conformitate cu normele și metodele contabile aprobate de contabilul Comisiei. Oficiul conduce o evidență contabilă separată pentru vânzarea Jurnalului Oficial și a publicațiilor. Veniturile nete provenite din vânzări sunt reportate în conturile instituțiilor.
         Articolul 12
         Controlul
         (1)   Funcția de auditor intern este exercitată pentru Oficiu de către auditorul intern al Comisiei, în conformitate cu regulamentul financiar. Oficiul instituie o capacitate de audit intern, conform modalităților analoage celor prevăzute pentru direcțiile generale și serviciile Comisiei. Instituțiile pot solicita directorului Oficiului să includă audituri specifice în programul de lucru al capacității de audit intern a Oficiului.
         (2)   Oficiul răspunde la orice întrebare din domeniul său de competență formulată în cadrul misiunii Oficiului European de Luptă Antifraudă (OLAF). În scopul asigurării protecției intereselor Uniunii Europene, a fost stabilit un acord între președintele comitetului de conducere și directorul OLAF privind modalitățile de informare reciprocă.
         Articolul 13
         Reclamații și cereri
         (1)   Oficiul este responsabil pentru formularea răspunsurilor solicitate de Ombudsmanul European și de către Autoritatea Europeană pentru Protecția Datelor, în limitele competențelor care îi revin.
         (2)   Orice acțiune în justiție în domeniile de competență ale Oficiului este intentată împotriva Comisiei.
         Articolul 14
         Accesul publicului la documente
         (1)   Directorul Oficiului ia deciziile prevăzute la articolul 7 din Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (4). În caz de refuz, deciziile privind cererile de confirmare sunt luate de către Secretarul General al Comisiei.
         (2)   Oficiul dispune de un registru al documentelor, conform dispozițiilor articolului 11 din Regulamentul (CE) nr. 1049/2001.
         Articolul 15
         Abrogare
         Decizia 2000/459/CE, CECO, Euratom se abrogă.
         Trimiterile la decizia abrogată se interpretează ca trimiteri la prezenta decizie.
         Articolul 16
         Intrarea în vigoare
         Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles și Luxemburg,

                  Pentru Parlamentul European

                  Președintele

                  Pentru Consiliu

                  Președintele

                  Pentru Comisie

                  Președintele

                  Pentru Curtea de Justiție

                  Președintele

                  Pentru Curtea de Conturi

                  Președintele

                  Pentru Comitetul Economic și Social European

                  Președintele

                  Pentru Comitetul Regiunilor

                  Președintele

         (1)  JO 152, 13.7.1967, p. 18.

         (2)  JO L 183, 22.7.2000, p. 12.

         (3)  JO L 248, 16.9.2002, p. 1.

         (4)  JO L 145, 31.5.2001, p. 43.


title: Decizia Consiliului din 20 decembrie 2005 privind încheierea unui acord sub forma unui schimb de scrisori între Comunitatea Europeană și Regatul Hașemit al Iordaniei cu privire la măsurile reciproce de liberalizare, de modificare a Acordului de asociere CE-Iordania, precum și de înlocuire a anexelor I, II, III și IV și a protocoalelor 1 și 2 la respectivul acord

text:
Anunţ juridic important

|

32006D0067

Jurnalul Oficial L 041 , 13/02/2006 p. 0001 - 0002 Jurnalul Oficial L 270 , 29/09/2006 p. 0142 - 0143

		Decizia Consiliuluidin 20 decembrie 2005privind încheierea unui acord sub forma unui schimb de scrisori între Comunitatea Europeană și Regatul Hașemit al Iordaniei cu privire la măsurile reciproce de liberalizare, de modificare a Acordului de asociere CE-Iordania, precum și de înlocuire a anexelor I, II, III și IV și a protocoalelor 1 și 2 la respectivul acord(2006/67/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 133, coroborat cu articolul 300 alineatul (2) primul paragraf prima teză,având în vedere propunerea Comisiei,întrucât:(1) Articolul 15 din Acordul euro-mediteranean de instituire a unei asocieri între Comunitățile Europene și statele lor membre, pe de o parte, și Regatul Hașemit al Iordaniei, pe de altă parte [1] ("Acordul de asociere"), în vigoare de la 1 mai 2002, prevede aplicarea progresivă de către Comunitate și Iordania a unei liberalizări mai mari a comerțului lor reciproc cu produse agricole. Punctul (c) de la articolul 10 alineatul (1) prevede ca dispozițiile aplicabile produselor agricole să se aplice mutatis mutandis componentei agricole a produselor agricole prelucrate. Articolul 17 alineatul (1) prevede ca, de la 1 ianuarie 2002, Comunitatea și Iordania să evalueze situația în vederea stabilirii măsurilor de liberalizare ce urmează să fie aplicate de către Comunitate și Iordania de la 1 ianuarie 2003, în conformitate cu obiectivul unei mai mari liberalizări a comerțului cu produse agricole.(2) Prin Recomandarea nr. 1/2005 [2], Consiliul de asociere UE-Iordania a avizat un plan de acțiune al politicii europene de vecinătate care cuprinde o dispoziție specifică privind liberalizarea ulterioară a comerțului cu produse agricole și produse agricole prelucrate.(3) Comisia a negociat, în numele Comunității, un acord sub forma unui schimb de scrisori în vederea inserării noilor articole 11a și 14a și a înlocuirii articolului 17 alineatul (1) din Acordul de asociere, precum și în vederea înlocuirii anexelor I, II, III și IV și a protocoalelor 1 și 2 la respectivul acord.(4) Este necesară aprobarea acordului sub forma unui schimb de scrisori, parafat la 23 iunie 2005.(5) Măsurile necesare pentru punerea în aplicare a prezentei decizii ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a procedurilor de exercitare a competențelor de executare conferite Comisiei [3],DECIDE:Articolul 1Acordul sub forma unui schimb de scrisori între Comunitatea Europeană și Regatul Hașemit al Iordaniei cu privire la măsurile reciproce de liberalizare, de modificare a Acordului de asociere CE-Iordania, precum și de înlocuire a anexelor I, II, III și IV și a protocoalelor 1 și 2 la respectivul acord se aprobă în numele Comunității.Textul acordului sub forma unui schimb de scrisori se anexează la prezenta decizie.Articolul 2Măsurile necesare pentru punerea în aplicare a protocoalelor 1 și 2 se adoptă în conformitate cu procedura prevăzută la articolul 3 alineatul (2).Articolul 3(1) Comisia este asistată de comitetul de gestionare a zahărului înființat prin articolul 42 din Regulamentul (CE) nr. 1260/2001 [4] sau, atunci când este cazul, de comitetele înființate prin dispozițiile corespunzătoare ale altor reglementări privind organizarea comună a piețelor sau de Comitetul codului vamal înființat prin articolul 248a din Regulamentul (CEE) nr. 2913/92 [5] (denumit în continuare "comitetul").(2) În cazul în care se face trimitere la prezentul alineat, se aplică articolele 4 și 7 din Decizia 1999/468/CE.Perioada prevăzută la articolul 4 alineatul (3) din Decizia 1999/468/CE se stabilește la o lună.(3) Comitetul își adoptă propriul regulament de procedură.Articolul 4Președintele Consiliului este autorizat să desemneze persoana împuternicită (persoanele împuternicite) să semneze acordul sub forma unui schimb de scrisori pentru a angaja Comunitatea.Articolul 5Prezenta decizie se publică în Jurnalul Oficial al Uniunii Europene.Adoptată la Bruxelles, 20 decembrie 2005.Pentru ConsiliuPreședinteleM. Beckett[1] JO L 129, 15.5.2002, p. 3.[2] JO L 228, 3.9.2005, p. 10.[3] JO L 184, 17.7.1999, p. 23.[4] JO L 178, 30.6.2001, p. 1. Regulament, astfel cum a fost modificat ultima dată prin Regulamentul (CE) nr. 39/2004 al Comisiei (JO L 6, 10.1.2004, p. 16).[5] JO L 302, 19.10.1992, p. 1. Regulament, astfel cum a fost modificat ultima dată prin Regulamentul (CE) nr. 648/2005 al Parlamentului European și al Consiliului (JO L 117, 4.5.2005, p. 13).--------------------------------------------------


title: 2014/533/UE: Decizia Băncii Centrale Europene din 13 august 2014 privind identificarea TARGET2 ca sistem de plăți de importanță sistemică în temeiul Regulamentului (UE) nr. 795/2014 privind cerințele de monitorizare pentru sistemele de plăți de importanță sistemică (BCE/2014/35)

text:
               20.8.2014

               RO

               Jurnalul Oficial al Uniunii Europene

               L 245/5

         DECIZIA BĂNCII CENTRALE EUROPENE
   din 13 august 2014
   privind identificarea TARGET2 ca sistem de plăți de importanță sistemică în temeiul Regulamentului (UE) nr. 795/2014 privind cerințele de monitorizare pentru sistemele de plăți de importanță sistemică

      (BCE/2014/35)

      (2014/533/UE)

   CONSILIUL GUVERNATORILOR BĂNCII CENTRALE EUROPENE,
   având în vedere Tratatul privind funcționarea Uniunii Europene, în special articolul 127 alineatul (2),
   având în vedere Statutul Sistemului European al Băncilor Centrale și al Băncii Centrale Europene, în special articolul 3.1, articolul 22 și articolul 34.1 prima liniuță,
   având în vedere Regulamentul (UE) nr. 795/2014 al Băncii Centrale Europene din 3 iulie 2014 privind cerințele de monitorizare pentru sistemele de plăți de importanță sistemică (BCE/2014/28) (1), în special articolul 1 alineatele (2) și (3),
   întrucât:

               (1)

               Articolul 127 alineatul (2) a patra liniuță din Tratat și articolul 3.1 a patra liniuță din Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”) atribuie Eurosistemului misiunea de a promova buna funcționare a sistemelor de plăți.

               (2)

               Eurosistemul promovează buna funcționare a sistemelor de plăți, printre altele, prin efectuarea monitorizării.

               (3)

               Banca Centrală Europeană (BCE) a implementat, prin Regulamentul (UE) nr. 795/2014 (BCE/2014/28), Principiile pentru infrastructurile piețelor financiare emise de Comitetul pentru sisteme de plăți și decontări (CPSS) al Băncii Reglementelor Internaționale (BRI) și de Comitetul tehnic al Organizației Internaționale a Comisiilor de Valori Mobiliare (International Organization of Securities Commissions — IOSCO) (denumite în continuare „principiile CPSS-IOSCO”), care armonizează și consolidează standardele internaționale de monitorizare existente, printre altele, pentru sistemele de plăți de importanță sistemică (SPIS).

               (4)

               Pentru efectuarea exercițiului de identificare prevăzut la articolul 1 alineatul (2) din Regulamentul (UE) nr. 795/2014 (BCE/2014/28) pentru TARGET2, Consiliul guvernatorilor verifică dacă este îndeplinit criteriul menționat la articolul 1 alineatul (3) litera (a) din Regulamentul (UE) nr. 795/2014 (BCE/2014/28) și dacă sunt îndeplinite două dintre cele patru criterii menționate la articolul 1 alineatul (3) litera (b) din Regulamentul (UE) nr. 795/2014 (BCE/2014/28), astfel cum este menționat în anexa la prezenta decizie. Pentru exercițiul de verificare pe care se bazează prezenta decizie au fost utilizate datele publice pentru anul calendaristic 2012, combinate cu răspunsurile la sondajul BCE.

               (5)

               În temeiul Orientării BCE/2012/27 (2) TARGET2 are o structură descentralizată care face legătura între o multitudine de sisteme de plăți. Sistemele componente ale TARGET2 sunt armonizate în cea mai mare măsură posibilă, cu anumite excepții în cazul unor constrângeri impuse de dreptul național. De asemenea, TARGET2 este caracterizat printr-o platformă tehnică unică, denumită platformă comună unică. Consiliul guvernatorilor are competență finală în privința TARGET2 și salvgardează rolul public al acestuia: acest mecanism de guvernanță se reflectă în monitorizarea sistemelor componente ale TARGET2.

         ADOPTĂ PREZENTA DECIZIE:
   Articolul 1
   Definiții
   Termenii utilizați în prezenta decizie au sensul stabilit în Regulamentul (UE) nr. 795/2014 (BCE/2014/28).
   Articolul 2
   Identificarea SIPS ca operator SIPS
   (1)   În sensul Regulamentului (UE) nr. 795/2014 (BCE/2014/28), sistemele componente ale TARGET2 care îndeplinesc criteriul prevăzut la articolul 1 alineatul (3) litera (a) din Regulamentul (UE) nr. 795/2014 (BCE/2014/28) sunt identificate colectiv ca un sistem de plăți de importanță sistemică.
   (2)   Operatorii sistemelor componente ale TARGET2 menționate la alineatul (1) asigură conformitatea cu cerințele prevăzute la articolele 3-21 din Regulamentul (UE) nr. 795/2014 (BCE/2014/28).
   Articolul 3
   Autoritatea competentă
   BCE este autoritatea competentă pentru monitorizarea TARGET2.
   Articolul 4
   Intrare în vigoare
   Prezenta decizie intră în vigoare la data publicării sale în Jurnalul Oficial al Uniunii Europene.

      Adoptată la Frankfurt pe Main, 13 august 2014.

            Președintele BCE

         Mario DRAGHI

      (1)  JO L 217, 23.7.2014, p. 16.

      (2)  Orientarea BCE/2012/27 din 5 decembrie 2012 privind Sistemul transeuropean automat de transfer rapid cu decontare pe bază brută în timp real (TARGET2) (JO L 30, 30.1.2013, p. 1).

      ANEXĂ
      Sistemul transeuropean automat de transfer rapid cu decontare pe bază brută în timp real (TARGET2), operat de Eurosistem și evaluat pe baza criteriilor prevăzute la articolul 1 alineatul (3) din Regulamentul (UE) nr. 795/2014 (BCE/2014/28)

                  Criteriu

                  TARGET2

                              (a)

                              este eligibil să fie notificat ca sistem în conformitate cu Directiva 98/26/CE a Parlamentului European și a Consiliului (1) de către un stat membru a cărui monedă este euro sau operatorul său este stabilit în zona euro;

                  Componentele TARGET2 notificate ca sisteme în temeiul Directivei 98/26/CE de către un stat membru a cărui monedă este euro:

                              —

                              TARGET2-OeNB

                              —

                              TARGET2-BE

                              —

                              TARGET2-CY

                              —

                              TARGET2-Eesti

                              —

                              TARGET2-Suomen Pankki-järjestelmä

                              —

                              TARGET2-Banque de France

                              —

                              TARGET2-BBk

                              —

                              TARGET2-ECB

                              —

                              TARGET2-GR

                              —

                              TARGET2-Ireland

                              —

                              TARGET2-Banca d'Italia

                              —

                              TARGET2-Latvija

                              —

                              TARGET2-LU

                              —

                              TARGET2 Malta

                              —

                              TARGET2-NL

                              —

                              TARGET2-PT

                              —

                              TARGET2-Banco de España (TARGET2-BE)

                              —

                              TARGET2-SK

                              —

                              TARGET2-Slovenija

                     Criteriu îndeplinit

                              (b) (i)

                              valoarea medie zilnică totală a plăților exprimate în euro procesate depășește 10 miliarde EUR;

                  Valoarea medie zilnică totală a plăților exprimate în euro procesate: 2 777 000 000 000 EUR

                     Criteriu îndeplinit

                              (b) (ii)

                              cota de piață se ridică la cel puțin la unul dintre următoarele niveluri:

                                          —

                                          15 % din volumul total de plăți exprimate în euro; sau

                                          —

                                          5 % din volumul total de plăți transfrontaliere exprimate în euro; sau

                                          —

                                          75 % din volumul total de plăți exprimate în euro la nivelul unui stat membru a cărui monedă este euro;

                              (b) (iii)

                              activitatea transfrontalieră (respectiv, participanți stabiliți în altă țară decât cea a operatorului SIPS și/sau legături transfrontaliere cu alte sisteme de plăți) implică cinci sau mai multe țări și generează minim 33 % din volumul total de plăți exprimate în euro procesate;

                              (b) (iv)

                              utilizat pentru decontarea altor IPF.

                  Sistemele componente ale TARGET2 sunt utilizate pentru decontarea IFM

                     Criteriu îndeplinit

         (1)  Directiva 98/26/CE a Parlamentului European și a Consiliului din 19 mai 1998 privind caracterul definitiv al decontării în sistemele de plăți și de decontare a titlurilor de valoare (JO L 166, 11.6.1998, p. 45).


title: Decizia Comisiei din 22 decembrie 2009 privind o contribuție financiară a Uniunii pentru anul 2010 destinată laboratorului comunitar de referință pentru encefalopatii spongiforme transmisibile [notificată cu numărul C(2009) 10291]

text:
               23.12.2009

               RO

               Jurnalul Oficial al Uniunii Europene

               L 344/44

      DECIZIA COMISIEI

   din 22 decembrie 2009
   privind o contribuție financiară a Uniunii pentru anul 2010 destinată laboratorului comunitar de referință pentru encefalopatii spongiforme transmisibile
   [notificată cu numărul C(2009) 10291]
   (Numai textul în limba engleză este autentic)
   (2009/1000/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a se asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 32 alineatul (7),
   întrucât:

               (1)

               Orice laborator de legătură sau de referință desemnat ca atare în conformitate cu legislația veterinară a Uniunii și care îndeplinește obligațiile și cerințele stabilite în aceasta poate primi ajutor din partea Uniunii în conformitate cu articolul 31 din Decizia 2009/470/CE a Consiliului din 25 mai 2009 privind anumite cheltuieli în domeniul veterinar (2).

               (2)

               Regulamentul (CE) nr. 1754/2006 al Comisiei din 28 noiembrie 2006 de stabilire a normelor de acordare a asistenței financiare comunitare laboratoarelor comunitare de referință pentru hrana pentru animale, produse alimentare și sectorul sănătății animale (3) prevede că asistența financiară din partea Uniunii se acordă în cazul în care programele de lucru aprobate sunt puse în aplicare în mod eficient, iar beneficiarii comunică informațiile necesare în anumite termene limită.

               (3)

               În conformitate cu articolul 2 din Regulamentul (CE) nr. 1754/2006, relația dintre Comisie și fiecare dintre laboratoarele comunitare de referință se stabilește într-un acord de parteneriat sprijinit de un program de lucru multianual.

               (4)

               Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (4) desemnează „Veterinary Laboratories Agency”, Addlestone, Regatul Unit ca fiind laboratorul comunitar de referință pentru encefalopatiile spongiforme transmisibile (EST). Funcțiile acestuia includ culegerea și compilarea datelor privind rezultatele testelor efectuate în Uniune și însușirea ultimelor tendințe în domeniul monitorizării, epidemiologiei și preîntâmpinării formelor de EST din întreaga lume.

               (5)

               Comisia a evaluat programul de lucru și estimările bugetare corespunzătoare pentru anul 2010 înaintate de laboratorul comunitar de referință pentru encefalopatiile spongiforme transmisibile. În consecință, este necesară acordarea unei asistențe financiare din partea Uniunii acestui laborator comunitar de referință pentru cofinanțarea activităților sale în vederea exercitării funcțiilor și a îndeplinirii sarcinilor prevăzute în Regulamentul (CE) nr. 882/2004 și în Regulamentul (CE) nr. 999/2001. Contribuția financiară a Uniunii ar trebui să reprezinte 100 % din costurile eligibile definite în Regulamentul (CE) nr. 1754/2006.

               (6)

               Regulamentul (CE) nr. 1754/2006 stabilește norme de eligibilitate pentru seminarele organizate de laboratoarele comunitare de referință. De asemenea, regulamentul limitează asistența financiară la un număr maxim de 32 de participanți pe seminar. În conformitate cu articolul 13 alineatul (3) din Regulamentul (CE) nr. 1754/2006, este oportună prevederea unor derogări de la această limită în cazul în care un laborator comunitar de referință trebuie să reunească mai mult de 32 de participanți în scopul valorizării maxime a seminarelor sale.

               (7)

               În conformitate cu articolul 3 alineatul (2) litera (a) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (5), Fondul European de Garantare Agricolă (FEGA) finanțează eradicarea bolilor la animale și programe de control (măsuri veterinare). În plus, articolul 13 al doilea paragraf din regulamentul menționat anterior prevede că, în cazuri excepționale justificate corespunzător, pentru măsurile și programele reglementate prin Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (6), cheltuielile referitoare la costurile administrative și de personal ocazionate de statele membre și beneficiarii de ajutor din partea FEGA se suportă de către fond. În scopul controlului financiar, se aplică articolele 9, 36 și 37 din Regulamentul (CE) nr. 1290/2005.

               (8)

               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DECIZIE:
   Articolul 1
   (1)   Uniunea acordă ajutor financiar societății „Veterinary Laboratories Agency”, Addlestone, Regatul Unit, pentru a exercita funcțiile și a îndeplini obligațiile prevăzute în capitolul B din anexa X la Regulamentul (CE) nr. 999/2001.
   Ajutorul financiar respectiv nu depășește 1 129 000 EUR pentru perioada cuprinsă între 1 ianuarie 2010 și 31 decembrie 2010.
   Fără a aduce atingere plafonului fixat la al doilea paragraf și termenelor stabilite la articolul 10 din Regulamentul (CE) nr. 1754/2006, o sumă de 600 000 EUR este afectată elaborării și punerii în aplicare a unui protocol destinat colectării de informații care să permită progresul cunoștințelor privind rezistența genetică la scrapie în rândul caprinelor din Cipru.
   (2)   În plus față de suma maximă prevăzută la alineatul (1), Uniunea acordă ajutor financiar laboratorului menționat la alineatul (1) pentru organizarea de seminare. Ajutorul respectiv nu depășește 60 000 EUR.
   (3)   Prin derogare de la articolul 13 alineatul (1) din Regulamentul (CE) nr. 1754/2006, laboratorul menționat la alineatul (1) are dreptul să solicite asistență financiară pentru un număr maxim de 50 de participanți la unul dintre seminariile sale menționate la alineatul (2) din prezentul articol.
   Articolul 2
   Prezenta decizie are ca destinatar „Veterinary Laboratories Agency”, Woodham Lane, New Haw, Addlestone, Surrey KT15 3NB, Regatul Unit.

      Adoptată la Bruxelles, 22 decembrie 2009.

            Pentru Comisie

         Androulla VASSILIOU

            Membru al Comisiei

      (1)  JO L 165, 30.4.2004, p. 1.

      (2)  JO L 155, 18.6.2009, p. 30.

      (3)  JO L 331, 29.11.2006, p. 8.

      (4)  JO L 147, 31.5.2001, p. 1.

      (5)  JO L 209, 11.8.2005, p. 1.

      (6)  JO L 224, 18.8.1990, p. 19.